Awo olwatuuka nga wabaawo Wampisi n’omusegula. Lumu ng’ekire ekyeru bwe ttukuttuku kigenda kyetondeka ku njuba waggulu. Omusegula nga guwalampa waggulu okweriira ku kire kino anti bambi nga gulowooza nti kijjudde masavu. Munnange bwe gwamaliriza okweriira kwe kukoowoola Wampisi nti, “Owaaye mwannyinaze nzuuno nzika wansi naye nnyamba onkwatirire nzike wansi bulungi nnina bye njagala okugabanako naawe”. Wampisi agenda okuba ng’amukwatirira yamukuba bukubi kigwo era n’agwa eri n’amenyeka. Olwali olwo nga ne Wampisi ayambuka waggulu mu bire okusobola okweriira ku kire kiri ekyeru. Era olwamaliririza okulya ng’akowoola omusegula guli mbu gumukwatirire nga bw’akka wansi. Naye nga gumwegayirira nti, “Muganda wange nnyamba onkwatirireko nzike nsobole okukka obulungi.” Munnange omusegula nga gwebuzaabuza mbu gukwatirira Wampisi kumbe gulimba. Wampisi agenda okuba ng’abuuka ati yagwa bugwi wansi era n’akosebwa nnyo. Era n’okuva olwo okutuusa kati amagulu ga Wampisi ag’emabega mampi ku magulu ge ag’omu maaso. Kino kitujjukiza okubeera abeegendereza ennyo naddala nga tukolaganye n’abantu abatali b’amazima gye tuli.